Komisijos reglamentas (EB) Nr. 749/2004
2004 m. balandžio 22 d.
nustatantis pereinamojo laikotarpio priemones, taikomas Estijoje gaminamam geriamajam pienui
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į Čekijos Respublikos, Estijos, Kipro, Latvijos, Lietuvos, Vengrijos, Maltos, Lenkijos, Slovėnijos ir Slovakijos Stojimo sutartį ir ypač jos 2 straipsnio 3 dalį,
atsižvelgdama į Čekijos Respublikos, Estijos, Kipro, Latvijos, Lietuvos, Vengrijos, Maltos, Lenkijos, Slovėnijos ir Slovakijos Stojimo aktą ir ypač jo 41 straipsnį,
kadangi:
(1) daugiau kaip 90 % Estijoje gaminamo geriamojo pieno yra 2,5 % riebumo, o tai neatitinka 1997 m. gruodžio 18 d. priimto Tarybos reglamento (EB) Nr. 2597/97, nustatančio papildomas taisykles dėl bendro geriamajam pienui skirto pieno ir pieno produktų rinkos organizavimo, 3 straipsnio 1 dalies b punkto reikalavimų [1],
(2) siekiant paskatinti pereinamąjį laikotarpį, kol bus visiškai taikomas Reglamentas (EB) Nr. 2597/97, būtina priimti pereinamojo laikotarpio priemones, pagal kurias leidžiama tiekti ir parduoti Estijoje šioje šalyje pagamintą 2,5 % riebumo pieną.
(3) šiame reglamente numatytos priemonės atitinka Pieno ir pieno produktų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Nukrypstant nuo Reglamento (EB) Nr. 2597/97 3 straipsnio 1 dalies b punkto nuostatų, Estijoje gaminamas 2,5 % riebumo geriamasis pienas gali būti tiekiamas ir parduodamas šioje šalyje pagal nurodyto reglamento 2 straipsnio 1 dalies reikalavimus.
2 straipsnis
Šis reglamentas įsigalioja įsigaliojus Čekijos Respublikos, Estijos, Kipro, Latvijos, Lietuvos, Vengrijos, Maltos, Lenkijos, Slovėnijos ir Slovakijos Stojimo sutarčiai nuo jos įsigaliojimo dienos.
Jis taikomas iki 2007 m. balandžio 30 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2004 m. balandžio 22 d.